Hedelmätiskille nostettujen satsumien joukossa piili eksoottinen yllätys.

Imatralainen Anneli Tähtinen oli elintarvikeostoksilla Imatran Prismassa viime viikon tiistaina, kun ostosreissu sai äkisti tavanomaisesta poikenneita piirteitä. Satsumia valikoineen Tähtisen silmiin pisti hedelmien seassa eksoottinen näky, mistä uutisoi ensimmäisenä sanomalehti Etelä-Saimaa.

– Pengoin satsumalaatikkoa, kun havaitsin hedelmien seassa jotain sinne kuulumatonta. Ensin katsoin, että onko tuo rapu, kun sillä näkyi olevan sakset.

Otuksen havaitsemista helpotti sen liike.

Tarkempi havainnointi osoitti, että kysymyksessä ei ollut rapu. Satsumien sekaan oli joutunut skorpioni. Tähtinen arvioi skorpionin olleen kooltaan joitakin senttimetrejä. Kohtaaminen myrkyllisen hämähäkkieläimen kanssa ei kuitenkaan saanut Tähtisen kauppareissua raiteiltaan.

– Kaikki sujui aivan rauhallisesti, enkä sitä tilannetta sen ihmeemmin edes pelästynyt. Skorpioni oli ihan pikkuinen ja selvästi tokkurassa.

Tähtinen raportoi havainnostaan paikalle saapuneelle Prisman työntekijälle, Tähtisen mukaan tämä kävi ensikauhistuksesta toivuttuaan hakemassa puutarhahansikkaat, joiden avulla skorpioni poistettiin asiakkaiden nähtäviltä.

Satsumaerä oli lähtöisin Etelä-Afrikasta

Prisma-johtaja Jari Antikainen vahvistaa, että satsumien joukosta löytyi viime viikolla skorpioni. Kyseinen erä hedelmiä oli lähtöisin Etelä-Afrikasta. Antikaisen mukaan vielä tässä vaiheessa on mysteeri, kuinka skorpioni oli selviytynyt tuhansien kilometrien pituisesta merikuljetuksesta Imatralle asti.

– En tiedä, missä vaiheessa prosessia 2–4-senttinen ötökkä on kuljetukseen livahtanut. Kysymyksessä on erittäin valitettava tapaus, Antikainen pohtii.

Kysymyksessä lienee yksittäistapaus, sillä skorpionin lajitovereita erästä ei löytynyt.

– Täytyy muistaa, että hedelmät tulevat lämpimistä maista, eikä sellaista verkkoa olekaan, joka olisi täysin läpäisemätön. Ei näin pitäisi käydä, mutta nyt puhutaan tuhansista kiloista tavaraa.

Kyseinen yksilö on lähetetty Imatran Prismasta Helsinkiin laadunvalvonnan tutkittavaksi. Tällä kertaa skorpioni on pakastettu.

– He tekevät omat johtopäätöksensä siitä, kuinka tavaroiden kulkua voidaan vielä parantaa.

Antikainen ei muista vastaavaa tapausta uransa varrelta.

– Ensimmäinen kerta 30 vuoteen urallani kun tällainen tapaus on tullut vastaan, hän pohtii ja toivoo kerran jäävän myös viimeiseksi.

Skorpionit ovat hämähäkkieläinten ryhmä, johon kuuluu yli 1 200 lajia. Kaikki skorpionit ovat myrkyllisiä, mutta terveille aikuisille hengenvaarallisia lajeja on olemassa vain parikymmentä. Imatralta löydetyn skorpionin laji ei ole vielä tiedossa.